Regnu de Sitzìlia

Su regnu de Sitzìlia fiat un'Istadu chi s'iscampiaiat in su sud de sa penìsula itàlica e in s'ìsula de sa Sitzìlia, chi si fiat isvilupadu dae sa fundatzione sua a banda de Roger II de Sitzìlia in su 1130 fintzas a su 1816. Fiat s'istadu su sighidore de sa contea de Sitzìlia, creada in su 1071 durante sa conchista normanna de s'Itàlia meridionale. S'ìsula fiat istada partzida in tres regiones: Val di Mazara, Val Demone e Val di Noto (in is cales nùmenes su trèmene «val» est unu derivadu de sa paràula àraba wālī, cun significu de distritu/cussòrgia).

In su 1282, una rivolutzione contra su guvernu de sa dinastia Anjou, connota comente Èspuros Sitzilianos, aiat bogadu a Càralu de Anjou de Sitzìlia. Is Anjou fiant resèssidos a mantènnere su controllu de sa parte peninsulare de su regnu chi, mancari aiat sighidu a si nàrrere regnu de Sitzìlia, comunemente si denumenaiat regnu de Nàpoli pro more de su nùmene de sa capitale sua. S'ìsula si fiat fata unu regnu seberadu suta sa Corona de Aragona.

A pustis de su 1302, su regnu insulare fiat istadu connotu comente regnu de Trinacria,​ e fatu·fatu sa corona sua fiat istada pretèndida dae is monarcas de Aragona, de sa Monarchia Ispànica o de su Sacru Impèriu Germànicu. In su 1816, si fiat unidu cun a regnu de Nàpoli pro costituire su Regnu de is Duas Sitzìlias chi fiat duradu fintzas a cando, in su 1861, in su cursu de su protzessu de Unificatzione italiana, fiat istadu conchistadu dae su Regnu de Piemonte-Sardigna e si fiat fùndidu cun is àteros istados italianos pro formare su Regnu de Itàlia.
Riferimentos

Àteros progetos

Categoria:Sitzìlia Categoria:Istòria